Papersnake/gushiwen huggingface dataset:
将赴洛下，旅次汉南，献上相公二十兄言怀八韵
令狐楚（唐代）

台室名曾继，旌门节暂过。欢情老去少，苦事别离多。

便为开樽俎，应怜出网罗。百忧今已失，一醉孰知他。

帝德千年日，君恩万里波。许随黄绮辈，闲唱紫芝歌。

龙衮期重补，梅羹伫再和。嵩丘来携手，君子意如何。
楚辞所谓桂数见於唐人诗句及图画间今不复见
陆游（宋代）

小山桂枝今所无，一生到处问樵夫。
细思不独人间少，月里何曾有两株。
旅怀
张咏（宋代）

儒术精穷久，风尘鬓欲衰。
知音岂易得，搔首独何为。
寓舍思亲处，秋原坠叶时。
乐天吟更苦，笑杀五陵儿。
寄刘令言
冷士嵋（明代）

关河霜冷雁南游，云物凄凉属暮秋。万里飘蓬犹作客，三年戎马更登楼。

艰难阮籍穷途哭，憔悴江淹去国愁。为报他山摇落尽，风尘惟有敝貂裘。
初惠山绝顶望太湖
徐光第（清代）

三万六千顷，苍茫到眼前。身如入图画，山欲化云烟。

不速来孤客，初尝第二泉。何当随范蠡，快泛五湖船。
春秋战国门。公子无忌
周昙（唐代）

按剑临笼震咄呼，鹞甘枭戮伏鸠辜。

能怜钝拙诛豪俊，悯弱摧强真丈夫。
野遊
释延寿（宋代）

独步出衡茅，寒云著地交。
烧平多败穴，叶落见危巢。
木兰花慢·渐吾乡秋近
李曾伯（宋代）

渐吾乡秋近，正莼美、更鲈肥。顾安得相从，征帆衔尾，飞盖追随。南中眼前事势，正相持、边腹一枰棋。将谓灯明月暗，笑谈共和韩诗。谁知。催上王畿。无计可，挽留之。想翠微深处，倚楼日望，天际人归。中流江涛衮衮，藉烝徒、共楫属之谁。回首西风过雁，料君为我兴思。
送郑节推胜弃职归省
许及之（宋代）

慷慨中原泣夜阑，一门忠孝只南冠。来归九死赊犹易，就养一官轻底难。

幕府礼罗留莫住，清时长铗惜休弹。男儿富贵寻常事，要取功名与世看。
睹野花思京师旧游
唐末朝士（唐代）

曾过街西看牡丹，牡丹才谢便心阑。

如今变作村园眼，鼓子花开也喜欢。
木兰花减字
陈师道（宋代）

匀红点翠。取次梳妆谁得似。风柳腰枝。尽日纤柔属阿谁。

娇娇柳柳。却是寻春人较老。著便休痴。付与风流幕下儿古词云：十五年来，从事风流府。
金缕曲 和韵题问秋图
鲍之芬（清代）

何处秋深矣。望汀洲、萧萧芦苇，秋应在水。雪正纷披霞错落，秋在枫林散绮。

漱泉石、秋声迸齿。摇落江南杨柳岸，送燕山九月披裘至。

饶逸兴，云乡尔。

有斜阳处西风里。小桥横、琴樽逐谢，奚囊从李。秋色二分馀几许，秋满寒山诗思。

正杖倚、推敲一字。秋也何心秋著色，更宜人、浓淡谁为此。

青女力，霜华使。
水调歌头（寿杨宪）
章斯才（宋代）

秋老楚天阔，光粲极南星。郁葱瑞霭浮动，湘水舞湘灵。方启流虹华旦，恰值绂麟弥月，嘉会庆千龄。维岳降神处，玉印注长生。

衣衮绣，袍练鹊，纽双萦。民气和乐，雁到回地作欢声。楚观连天境界，四景撩人风物，身世自蓬瀛。剩酌金貂醁，飞诏到临蒸。
留别道州李使君圻
戴叔伦（唐代）

泷路下丹徼，邮童挥画桡。山回千骑隐，云断两乡遥。

渔沪拥寒溜，畲田落远烧。维舟更相忆，惆怅坐空宵。
赠湖上父老十八韵
陆游（宋代）

一镜三百里，环以碧玉峰，天公赐我厚，极目为提封。
烟收见石帆，雨霁望卧龙，嵯峨宝林塔，迢递天章钟。
兴来思一出，霜晴及初冬。
父老舍杖迎，衣冠颇严恭，语我相识久，幸未弃老农，间者传伏枕，喜闻足音跫。
贫舍有盘餐，勿责异味重，荞饼新油香，黍酒瓮面浓，已遣买扑握，亦可致噞喁，愿公领此意，秣蹇聊从容。
我起为太息，厚意敢不从，吾生行逆境，平地九折邛，况今又老退，如子岂易逢，但愿从今健，衰疾缓见攻，遇兴即扣门，草具烦炊舂，但恐乘月来，妨子睡味浓。
石公石姥歌
屈大均（明代）

两石湖边号公姥，状似老人何伛偻。何事双双化石来，多情不伛归黄土。

从来化石因望夫，武昌贞妇无处无。男子何因亦化石，鸳鸯相对为欢娱。

东向石公拜，汝岂谷城旧精怪。不然汉代修羊公，故向君王作狡狯。

西与石姥语，汝岂秦时采螺女。巫山十二芙蓉中，亦有望夫峰似汝。

我今学仙仙未成，愁将体魄归泉扃。他年亦欲化为石，恨无比肩一娉婷。
送庞佑甫五首
韩元吉（宋代）

燕鸿望南飞，春至还北去。
托食波浪中，潇湘几回渡。
咏梅五十首呈史尚书
释绍嵩（宋代）

官梅一树小池头，绕着瑶芳看不休。
为语邻舟莫吹笛，冰肌香骨未禁愁。
多多吟
邵雍（宋代）

天下居常，害多于利。
乱多于治，忧多于喜。
奈何人生，不能免此。
奈何予生，皆为外事。
八月十四夜舟抵惠州登合江楼拜坡仙像作
黄钊（清代）

旧居合江楼，新居白鹤峰。首尾势相顾，蜿延如翔龙。

双城断要脊，玉带桥联虹。新居旧有亭，肃公坐其中。

乌云间红日，明月当清风。旧居近新焕，江楼复祠公。

灵鳌夙奠极，磨蝎初移宫。我来值中秋，天水摇清空。

公如照须眉，定为百坡翁。渔火见深夜，三五明星红。

谯楼睡老卒，棋院醒青童。神仙自多情，应在丰湖东。
题金陵杂兴诗后八首 其七
薛师董（宋代）

尊嘉堂上崔嵬老，制阃新开欲辟吾。又约来游游不得，风流输与五云苏。
送别永上人
释绍嵩（宋代）

四海无拘系，飘然不可留。
泄云分叠巘，落日满行舟。
举世谋三窟，余生老一丘。
对床清约在，后会必经秋。
句
释惟凤（宋代）

寺近东溟日，山连北固春。
偈颂一百三十三首 其七
释法薰（宋代）

善财采，文殊用。杀人活人，临机变弄。直须亲看海龙宫，莫看目前波浪涌。
秋园晚步 其二
刘攽（宋代）

摇落西风早，苍茫晚日斜。木兰休紫艳，篱菊委黄花。

兴似陶潜赋，愁如庾信家。向来吟思苦，直恐鬓霜华。
次韵天官韩尚书七月十八日风雨中观潮予内直
周必大（宋代）

禁直惟闻漏鼓催，潮声遥听讶蛟雷。
忽传杰句天边得，如对洪涛海上来。
题四皓庙四首
邵雍（宋代）

田横入海犹能得，商至长安百里强。
能使四人成美节，始知高祖是真王。
西江月（四）
张伯端（宋代）

法法法元无法，空空空亦非空。静喧语默本来同。静里何曾说静。

有用用中无用，无功功里施功。还如果熟自然红。莫问如何修种。
句
陈伯强（宋代）

丈人论行辈，高出五岳列。
黄冈杂咏 其二
吴向（明代）

略破人间万事非，浮云几点过柴扉。凭谁扶上黄冈顶，拍掌千峰抱月归。
演绎吟
邵雍（宋代）

何者是真金，真金入骨沉。
饱曾经煅炼，足得不沉吟。
到手何须眼，行身敢放心。
放心然后乐，天下有知音。
题悟公禅堂
陆畅（唐代）

临坛付法十三春，家本长城若下人。

芸阁少年应不识，南山钞主是前身。
摸鱼儿 汪又村柳暗花明又一村图
赵庆熹（清代）

一程程、山山水水，人家都在深处。弯环不辨羊肠径，只觉树阴无数。

香似雾。问四面楼台，多少春鹦鹉。相逢俊侣。正潭水桃花，踏歌声里，满地落红雨。

仙源好，见说蓝桥有路，胡麻饭熟如许。马蹄催送佂轮急，可是软红尘土。

君记取，记步步移时，便入长安去。此中小住。笑图书寻来，绛云青琐，还似婿乡否。
题管鲍分金
胡奎（元代）

同心之金可断，仁者赠人以财。知我莫如鲍叔，管仲之器小哉。
春江花月夜
邓云霄（明代）

春风两岸发繁花，春月乘风渡浦沙。皎皎波心摇白练，盈盈岸侧映红霞。

水月空明浑不定，一枝窈窕元端正。月色偏能泛水纹，水纹不解流花影。

素娥倚桂妒花香，鲛室持绡待月光。但道弄珠来洛女，谁知飞片误刘郎。

刘郎洛女临妆匣，镜里胭脂翠羽压。玉兔翻骑赤鲤游，琼枝倒被银蟾插。

客来停棹大江湄，春信归来已后期。却忆深闺花月貌，倩将流水寄相思。
春去吟
邵雍（宋代）

春去休惊晚，夏来还喜初。
残芳虽有在，得以绿阴无。
送慧上人之九顿岭 其六 刘元善弹琴
刘崧（元代）

忆尔弹琴天藻亭，秋风飒飒近帷屏。仙人飞佩去不远，学士杖藜来细听。

兰叶临池惊坠露，松枝出石带流星。只今遗意谁能赋，犹想钧天奏洞庭。
西风
晁说之（宋代）

秋风几日过秋关，直访畸孤海上山。
为报故山都是旧，可怜留滞不知还。
东州有感
宋九嘉（金朝）

东城衰草没黄沙，故垒周遭小范衙。收竖那知真老子，龟趺系马卧吹笳。
广陵五题其三次韵子由题蜀井
秦观（宋代）

蜀冈精气滀多年，故有清泉发石田。
乍饮肺肝俱澡雪，久窥杖屦亦轻便。
炊成香稻流珠滑，煮出新茶泼乳鲜。
坐使二公乡思动，放杯西望欲挥鞭。
登吴山西番大成寺阁
张羽（明代）

境寂不生尘，僧多是北人。乐随天女仗，花绕梵王轮。

□室炉熏聚，清泉茗味新。无生端可慕，只恐愧吾身。
偕徐子由余子侯陈应求游虎丘岩偶题壁韵叶因
黄公度（宋代）

一室函沧海，群公半列侯。
放怀追许谢，洗耳笑巢由。
花暖蜂相趁，泥香燕自求。
杖藜穷胜境，染笔记春游。
送朱进士赴举
宋祁（宋代）

汉家廉诏举翘英，银紵观宾望斗城。
北地高门传玉节，西京旧学秘金籯。
邮亭续食星轺急，岭路驰烟月狖惊。
几日东归荣昼锦，度关遥识弃繻生。
真人
王安石（宋代）

予常值真人，能藏毒而宁。
能纳秽若净，能易膻使馨。
能解身秽秽，能逆如冥冥。
日唯汝心撄，而汝耳目荧。
廓然而无营，其孰扰汝灵。
神奇实主汝，厥通莫之令。
嘻予岂不知，黄帝与焦螟。
死心而废形，乃可少闻霆。
顾今亲遘之，於吾独剽聆。
刳心事斯语，自儆以书铭。
四月二十八日轮对遇雨
项安世（宋代）

攒梆叠鼓递相催，西府东班次第来。
雨入北门千步湿，天临后殿九重开。
赏时只在中廷拜，此日容穿左序回。
叨近威颜陈悃愊，愧无崇论补涓埃。
瑶花慢 其一 水仙花
林朝崧（清代）

美人何处？洛浦湘江，怅碧云千里。微波空托，谁信道一点灵犀潜许？

缃裘缟袂，仿佛到曲屏近底。念佩环月夜飞来，水阔天寒辛苦。

重帏深下金堂，怕不惯冰霜，密与遮护。目成肠断，应认得前度汉皋交甫。

盈盈无语，步罗袜灯前起舞。愿掌中留住仙裙，莫放乘风归去。
升堂颂古五十二首 其十七
释怀深（宋代）

物物到心上，全心物自闲。古今城郭里，得者住如山。

但愿清风生两腋，不愁无路到人间。
北窗伊吾 其二
赵戣（宋代）

伊吾维吾，瓮牖绳枢。爰升其华，秋月冰壶。
青县舟中对月怀应韶 其一
储罐（明代）

潞河依旧向东流，曾共髯郎十里舟。何处不看今夜月，关山偏解忆洮州。
挟仙游
张梁（清代）

登三清，眺八极，仙人待我白榆侧。气鸿濛，光翕欻，五城十二楼，逍遥在咫尺。

乘罡风，谒帝宫，博桑鸡鸣海日红。三青鸟，云外绕，王母锡宴会琼岛。

嘤如吹玉笙，莫是董双成。铿若拨琅璈，得非王子登。

江上鼓瑟逢湘灵，二十五弦凄以清。踏歌踏歌蓝采和，一脚徒跣一脚靴，长板拍罢归大罗。

日为魂，月为魄，皓然方寸中，天地原不隔。周游六合任胸臆。

跨龙腰，骑凤翼，迈千龄，才一息。
王荆公读书堂
吴龙翰（宋代）

六籍纷纷尽可奴，翻腾字说乃菑畲。
可知山半青灯夜，只读商君一卷书。
归梦
罗隐（唐代）

陆海波涛渐渐深，一回归梦抵千金。路傍草色休多事，

墙外莺千肯有心。日晚向隅悲断梗，夜阑浇酒哭知音。

贪财败阵谁相悉，鲍叔如今不可寻。
歇后宰相
金朋说（宋代）

歇后诗人何志诚，自量心迹甚详明。
世多觊窦穿窬者，对尔宁无愧赧情。
和竹溪怀樗庵二首
刘克庄（宋代）

视草呼来犹殿上，采薇归去忽山阿。
重笺饮渭观濠义，曾和横汾过沛歌。
乞岛一联余思涩，方丕十倍子才多。
白头辜负龙泉老，拙咏安能继庾何。
宿州次韵刘泾
苏轼（宋代）

我欲归休瑟渐希，舞雩何日著春衣。
多情白发三千丈，无用苍皮四十围。
晚觉文章真小技，早知富贵有危机。
为君垂涕君知否，千古华亭鹤自飞。
（泾之兄汴亦有文，死矣。
）
历代诗 其十二 东晋
杨简（宋代）

夷狄陷河洛，元帝南渡江。宣帝之曾孙，立号都建康。

明成康与穆，哀废最堪伤。简文武安后，桓玄暂称王。

卒闻恭帝世，逊位宋武皇。两晋十五主，二百年而亡。
离颍州道间
李曾伯（宋代）

战场千古地，咫尺是京河。
远磴连荒壁，深林长乱柯。
路迷人迹少，草密兽蹄多。
忆著中原事，令人抚剑歌。
偈颂六十八首 其四十二
释法薰（宋代）

海上明公秀，衲僧不知有。冷地忽相逢，寻常无处讨。

无处讨，莫草草，龙王宫殿，有谁亲到。
洞仙歌 鄠缬鸾巢录别
龚自珍（清代）

高楼灯火，已四更天气。吴语喁喁也嫌碎。者新居颇好，旧恨堪销，壶漏尽、侬待整帆行矣。

从今梳洗罢，收拾筝箫，匀出工夫学书字。鸩鸟倘欺鸾，第一难防，须嘱咐、莺媒回避。

只此际、萧郎放心行，向水驿寻灯，山程倚辔。
感事怀人送春病酒晓起五首 其三 送春
刘学箕（宋代）

煮酝青梅且共尝，游蜂飞蝶为谁忙。鞦韆綵索迷青草，车马红桥锁绿杨。

春事战回蒲剑老，诗肠结尽柳丝长。韶光赋别休匆遽，凝伫东风更一觞。
谢童帅干送滴酥
陈元晋（宋代）

滴成诗句巧相粘，料得堂深冻未忺。
剪水染云天上手，何因得见玉织织。
跋赵太祖与韩王蹴踘太宗石守信楚昭辅党进环
陆文圭（元代）

紫微垣近一小星，作戏预与太阳敌。
诸半旁观信雄武，不逃书记收兵策。
开封府尹真天人，受谮朱崖疑老臣。
幸自宫中记金匮，忍使涪陵竟陨身。
遣兴五首 其一
杜甫（唐代）

朔风飘胡雁，惨澹带砂砾。长林何萧萧，秋草萋更碧。

北里富熏天，高楼夜吹笛。焉知南邻客，九月犹絺绤。
送聂秘丞 其二
司马光（宋代）

七载一相见，恍然如路衢。形骸渐枯槁，志业转荒芜。

往事云过眼，新愁雪染须。明朝又分首，上马即重湖。
赠虚公还匡庐
释通炯（明代）

恋此东林社，应怀出世才。刹那诸漏尽，初地一花开。

飞鸟迎归锡，游龙识渡杯。未须怜去住，知为众生来。
驴驹嘴谣
马国翰（清代）

二月晴雪杨花飞，岩野青青春草肥。有物茁芽出土浅，奋张齿吻含生机。

我闻庐山有九锡，三军陆迈纪宏绩。宫亭几日化鹃魂，散作灵荄长幂。

高音远畅忆前因，助我朝餐匕箸新。书生惯嚼菜根味，不学商山采芝人。
醉落魄（题藕花洲尼扇）
吴文英（宋代）

春温红玉。纤衣学翦娇鸦绿。夜香烧短银屏烛。偷掷金钱，重把寸心卜。翠深不碍鸳鸯宿。采菱谁记当时曲。青山南畔红云北。一叶波心，明灭澹妆束。
初归杂咏
陆游（宋代）

窗下初收剥啄棋，疏帘窣地画阴移。
下岩石润挥毫後，正焙茶香落磑时。
癃老入朝元是错，期年决去已为迟。
天公赋予谁能测，只吝功名不吝诗。
题汪水云诗卷
刘丰禄（宋代）

海水奔腾朔风急，巨鳌震动坤轴折。
茫茫水与云相连，中有仙人渺独立。
槁梧三尺操南音，轻视功名等秋叶。
调高韵古泣鬼神，毡帐轻弹燕蓟月。
锦囊万里诗一编，字字丹心沥青血。
回首铜仙旧梦寒，抚卷令人双鬓雪。
只今复作潇湘游，拟续离骚吊忠魄。
独夜何心闻杜鹃，云暗苍梧正愁绝。
午日同黎惟敬泛舟
胡所思（明代）

暑雨初晴夏五辰，买舟沽酒穗城滨。停桡漫泊珠江晓，弹板高歌玉树春。

竟日遨游经别墅，凌风摇曳过通津。碧花细柳盈归路，尽属扁舟适意人。
南郊祠所上章摄事二首
宋祁（宋代）

七里城南路，斋祠宿下房。
远烟晨燎地，斜日夕牲场。
阻风
刘子翚（宋代）

晚岁多悲风，江湖浪峥嵘。
扁舟渺无依，日暮犹孤征。
重岗拥滞协，迥隰飘浮霙。
系舟古岸边，缆断舟复横。
天寒鸿雁稀，滞留知旅情。
颓崖震林谷，客子心夜惊。
披衣待清晓，缺月西南明。
远游多所怀，益遣归思盈。
仲春杂书二首
赵蕃（宋代）

社公能作雨，社子复成晴。
日薄风仍薄，花明柳亦明。
许介之以丞相周益公所书古乐府四篇见寄敬题
乐雷发（宋代）

纸上珊瑚间木难，曾敲黄阁卸吟鞍。
赏音今有平园否，得句堪吟岣嵝刊。
鹦鹉夜栖金屋冷，的卢秋战玉关寒。
春风归雁那知己，寄与深宫绝塞看。
偈颂一百零二首
释绍昙（宋代）

旱地奔雷，青天撒雨。
六户不扃，龙无龙句。
田地稳密底死汗迸流，妙用纵横底寒毛卓竖。
万别千差透密机，撼动憨眠拄杖子。
拄杖子喏，老老大大，
百念灰寒，因甚被人唆使。
只向道，四皓出商山，
汉业归明主。
齐天乐（端午）
杨无咎（宋代）

疏疏数点黄梅雨。殊方又逢重五角黍包金，菖蒲泛玉，风物依五荆楚。衫裁艾虎。更钗袅朱符，臂缠红缕。扑粉香绵，唤风绫扇小窗午。

沈湘人去已远，劝君休对酒，感时怀古。慢啭莺喉，轻敲象板，胜读离骚章句。荷香暗度。渐引入陶陶，醉乡深处。卧听江头，画船喧叠鼓。
玉岑旧隐，为林叔平赋
张昱（元代）

斋馆枵然题玉岑，老生时作越人吟。曰妻曰子留他土，维梓维桑念故林。

岂谓青云天上远，漫怜白发镜中深。古来儒士多遗憾，为此文章竟陆沉。
子庄见求近诗以一阕为介
胡宿（宋代）

半纶祗役谢英游，牒诉装怀思若抽。铜钵任敲何所得，铁盂虽缺岂销忧。

楚囚操乐宁忘本，蜀客摛辞祇傍愁。强抉巴音还首鼠，知君诗户敌千侯。
河满子·正是破瓜年纪
和凝（五代）

正是破瓜年纪，含情惯得人饶。桃李精神鹦鹉舌，可堪虚度良宵。却爱蓝罗裙子，羡他长束纤腰。
寄题妙已亭
黄裳（宋代）

天边月下云初尽，江上潮来风已定。两物无情岂有期，但见圆已非远近。

潮回月落杳难寻，元无此景何须问。沙北渡头人自忙，谁为山翁说真性。

涤除尘垢无少休，他日危楼与君凭。
冬至发管铺览江边诸山
庞嵩（明代）

宵征达管铺，晓发如安流。向无峡中鸟，兹焉浮江鸥。

一峰兀水浒，宛宛见盘尘。亦有万仞壁，列卦铺玄畴。

葭灰动六管，山坳指群丘。一阳庆道长，君子朋来求。
题袁清溪所藏雪夜泛舟图
孙蕡（明代）

钱颙画山工画雪，山下寒江更奇绝。万壑千林鸟倦飞，苍松古柏冻欲折。

清人何日纵冶游，银涛渺渺着孤舟。黄罂碧杓置篷底，定是山阴王子猷。

故人高居剡溪曲，窄窄柴门锁黄竹。遥怜孤鹤怨空山，尘榻无人伴幽独。

披蓑童头缩猬毛，龙鳞冰片难容篙。凌竞历览有何好，博得老眼如馋猫。

冲寒乘兴莫匆促，回船拢岸也不俗。故人开轩扫茅屋。

品字床头抗酒壶，留连坐到东方旭。
四块玉·假里寻真真本别
侯善渊（元代）

假里寻真真本别。慧照寥天彻。莹日晶空灵光摄。印碧落，凝翠色。达此心开通妙诀。物我俱休歇。无了了时离生灭。应别有，长天月。
山居三首（一作郑遨诗）
杜光庭（唐代）

闷见有人寻，移庵更入深。落花流涧水，明月照松林。

醉劝头陀酒，闲教孺子吟。身同云外鹤，断得世尘侵。

冥心栖太室，散发浸流泉。采柏时逢麝，看云忽见仙。

夏狂冲雨戏，春醉戴花眠。绝顶登云望，东都一点烟。

不求朝野知，卧见岁华移。采药归侵夜，听松饭过时。

荷竿寻水钓，背局上岩棋。祭庙人来说，中原正乱离。
灵峰寺松风阁
刘基（明代）

露峰寺阁倚松风，风细松高阁更空。何处流泉生石上，有人鸣玉下云中。

花飘雾露春香满，影动龙蛇晓日融。安得身如列禦寇，翩翩高举出冥鸿。
恁么也不得
释守卓（宋代）

凛凛清风八面吹，雄雄独跨铁牛儿。为公剔起金刚眼，拶破髑髅应自知。
寄赠终南英公上人
臧丙（宋代）

是个人言好性灵，镐京碑记念千厅。
五言出格为诗匠，百盏长杯应酒星。
曾把篆求身上紫，几将金买面前青。
多闻国士相寻访，莫把松门昼夜扃。
如梦令
吴潜（宋代）

雨过远山如洗。云散落霞如绮。嫩绿与残红，又是一般春意。春意。春意。只怕杜鹃催里。
题墦间图孙季仲丈创意为之殊可玩也 其二
韩淲（宋代）

战国纵横得几年，当时情态已如然。滔滔天下平常惯，要底丹青入画传。
丈亭
潘玙（宋代）

今古此行路，往来无了期。
荒亭尘压旁，废庙土侵碑。
日落空江暮，山遥去鸟迟。
待潮潮未长，沽醉且吟诗。
上巳日燕饮
杨翮（元代）

閒居眷芳春，况乃修禊时。群贤毕倾盖，招宴酬素期。

华馆挹奇观，嘉席延多仪。兰芬扬光风，藻色涵晴漪。

末座聆高谈，雅抱摅遐思。虽微丝与竹，清兴良足怡。

画舸翳中沚，繁声流四涯。俗情岂无乐，斯意非所知。

千载一胜赏，继此当复谁。达者解其会，浩饮宁须辞。
送戴子厚赴张夔州之辟
郭印（宋代）

半世婆娑厌宦途，时危结绶计何迂。
非干避地游巫峡，且欲从军捍蜀都。
巴水秋深添别恨，金陵天近试雄图。
平心勿管风涛恶，阴有神明巨力扶。
暮秋夜宿紫荆关
苏澹（明代）

驿路飘黄叶，关门薄紫荆。
上都瞻处近，北斗坐来平。
塞冷胡笳断，原荒野烧明。
终军虽老大，还欲请长缨。
次韵张祠部见示
程俱（宋代）

大涤先生不讳贫，鬓髯虽白脸长春。三江鱼美东曹后，二柳泉甘慧晓邻。

怀组归来无长物，挂冠谁复并清尘。自怜出处俱违性，旋结衡茅寄此身。
一日复一日
万承苍（清代）

一日复一日，一岁复一岁。朝饔而夕飧，开眼阅斯世。

食之饱而而，食不饱怡怡。寿命长短不可知，读书乐道无废时。

一日复一日，一年复一年。开眼阅斯世，朝饔而夕飧。

食不饱吾悲，食饱吾犹思。寿命长短不可知，悯人疾苦无已时。
说神篇
姜特立（宋代）

天道若不神，何以惊物而惧人。
君道若不神，何以号令鼓万民。
故对人以是而设教，奄有四海，
为天下君。
大人生日 其一
项安世（宋代）

明日君开祝寿场，今朝臣捧寿亲觞。愿亲有俾昌而大，与国无穷禄尔康。

台上菊迟今始绽，堂前桂晚后弥芳。仙翁作计深长在，待看孙曾笏满床。
诗二首 其二
郦炎（两汉）

灵芝生河洲，动摇因洪波。兰荣一何晚，严霜瘁其柯。

哀哉二芳一，不植太山阿。文质道所贵，遭时用有嘉。

绛灌临衡宰，谓谊崇浮华。贤才抑不用，远投荆南沙。

抱玉乘龙骥，不逢乐与和。安得孔仲尼，为世陈四科。
和文潜初伏大雨戏呈无咎
蔡肇（宋代）

城中鼎食排翠釜，羊胛驼峰贱如土。
青衫学士家故贫，斗米束薪炊湿雨。
纵横图史照屋壁，呫嗫诗骚从稚乳。
省中无事骑马归，雨声一洗茅檐苦。
急呼南巷同舍郎，听我临风有凉语。
且贪青简事文章，未有黄金买歌舞。
往来诗卷牛腰许，太羹玄酒并在户。
吾诗老涩邀使前，政坐可口收艰俎。
生生园十咏 其四 潮汐池
陈恭尹（清代）

渐觉池波转，曾将海脉通。浅深尘世外，消长片时中。

剩地丛斤竹，闲花落刺桐。潮来还自去，不问主人翁。
挽克斋陈先生四首
徐元杰（宋代）

亲养九旬余，先生寿亦如。
学充淇澳美，训释济南书。
诸老经筵送，俞音宠渥疏。
惜非程子聘，中沮亦时欤。
湖干四时歌 其五
高攀龙（明代）

气高彻兮远天，虫凄切兮清宵。人所悲兮萧瑟，吾独乐兮阒寥。
台湾吟 其一
王礼（元代）

东土浓浓夜露零，更阑短枕值初醒。全无雨意当空霭，晓起惊看湿满庭。
又归路
洪适（宋代）

风动旌旗熊虎开，喧轰鼓吹隐晴雷。襟裾夹道邦人出，介胄填郛方伯来。

按辔传声真烜赫，铺茵呈舞少徘徊。林蛮洞蜑皆心詟，共看威伸讲武台。
呈折子明丈十首
赵蕃（宋代）

相逢几说李端公，未报舒州谢表通。
要识淮南佳绝地，灊山皖水莫之同。
六月六日嘉会代柬 其一
区越（明代）

野屏东北老松多，又种西偏竹数坡。梦断八重天更远，坐消三伏暑如何。

幽栖岂有贤名在，荒径从劳长者过。莫惜新诗题满壁，茅柴呼取共君歌。
悬水
陈岩（宋代）

日夜云间喷薄鸣，玉龙千尺绕山行。
漏天泻下银河水，来作僧窗夜雨声。
画堂春
毛幵（宋代）

华灯收尽雪初残。踏青还尔游盘。落梅强半已飞翻。刬地春寒。

盘病故人日远，几时双燕来还。可怜楼上一凭栏。不见长安。
次韵吕元多给事嘉川驿来诗
李复（宋代）

相逢莫厌重留连，邂逅浮云只偶然。
前日一樽穷乐事，今朝千里感流年。
尘侵遗迹留漳水，风入高吟动蜀鞭。
锦鲤往来出江浦，应传秀句满嘉川。
句
钱惟演（宋代）

高为天一柱，秀作海三峰。
近三衢阻雨 其二
陈宓（宋代）

亭午还同晓，馀春祇见寒。不因阴雨窘，那识道途难。

夹路峰峦隐，高田水潦漫。凭谁扫浮翳，杲杲出云端。
东园观梅
陆游（宋代）

出世仙姝下草堂，高标肯学汉宫妆。
数苞冷蕊愁浑破，一寸残宫梦亦香。
问讯不嫌泥溅屐，端相每到月侵廊。
高楼吹角成何事，只替诗人说断肠。
谨次十七叔去郑诗韵二章以寄家叔一章以自咏
陈与义（宋代）

镜中无复故人怜，却愧谋生后计然。
叔夜本非堪作吏，元龙今悔不求田。
怀亲更值薪如桂，作客重看栗过拳。
万事巧违高枕卧，忧来一夕费三迁。
咏贫诗
朱超（南北朝）

触途皆可试，惟贫独未安。窗开两片月，霜足一重寒。

藁湿铺床冷，荷脆补衣难。若言为客易，推剑与君弹。
寄何孔参逸人于端溪
区大相（明代）

家住清溪侧，溪清照古颜。言是沉冥客，栖遁此溪山。

君平方坐沉，季主亦开关。一探元命秘，观世出人寰。

天人本微妙，神理况清閒。宁同名利士，滞迹风尘间。
春兴七首
白玉蟾（宋代）

望中白鸟入空无，一带青山似画图。
宿雨初醒云半敛，垂杨微困水平铺。
德茂以两小篇报聘再成一章
王洋（宋代）

不著冠缨不洗尘，不将忙事扰闲身。
舍前自旧存三径，林下如今见一人。
八节滩声泉唤客，数枝墨戏竹传神。
前生定是张公子，一见相从意自亲。
奉同王浚川海上杂歌（三首）
薛蕙（明代）

海上三山倒影垂，风吹波动锦涟漪。
云中对出神仙阙，地底双开日月池。
呈陆严州二首
赵蕃（宋代）

去年犯雪到严州，呵笔题诗曳履投。
所恨决然成间阔，故兹复尔小迟留。
精金美玉自有价，伯乐王良无即休。
珠玉见褒犹美疢，药须瞑眩疾方瘳。
夜泊光福塘
徐夔（清代）

风高塔铃语，知是龟山阳。人烟出古木，疏火明寒塘。

孤艇傍山出，渐闻梅花香。未入香雪海，早已清肺肠。

起坐虎山桥，江月留清光。
次韵李参政龙鹤山庐
魏了翁（宋代）

世事从头数，时机触眼奇。
山灵莫留客，大厦要人枝。
登延平府明远楼
夏原吉（明代）

危楼谁搆宪台东，偶得登临最上重。万井炊烟朝雨后，四围山色夕阳中。

窗纱掩映琅溪月，帘幕飞扬剑浦风。安得时閒了公事，重凭雕楯玩云峰。
咏怀
白居易（唐代）

冉牛与颜渊，卞和与马迁。或罹天六极，或被人刑残。

顾我信为天，百骸且完全。五十不为夭，吾今欠数年。

知分心自足，委顺身常安。故虽穷退日，而无戚戚颜。

昔有荣先生，从事于其间。今我不量力，举心欲攀援。

穷通不由己，欢戚不由天。命即无奈何，心可使泰然。

且务由己者，省躬谅非难。勿问由天者，天高难与言。
翠微亭
郑国辅（宋代）

满眼青山倦应酬，小亭回护颇知休。
撚髯索句空归去，疑在飞来峰上头。
奉酬鲁望惜春见寄
皮日休（唐代）

十五日中春日好，可怜沉痼冷如灰。以前虽被愁将去，

向后须如醉领来。梅片尽飘轻粉靥，柳芽初吐烂金醅。

病中无限花番次，为约东风且住开。
奎章阁观进皇朝经世大典
萨都剌（元代）

文章天子大一统，馆阁词臣日纂脩。方丈奎光悬秘阁，九重春色满龙楼。

门开玉钥芸香动，帘捲金钩砚影浮。圣览日长万几暇，墨花流出凤池头。
墨竹
卓敬（明代）

洞庭木落水生波，月入斜窗露气多。
虞帝不归秋自晚，满江烟雨泣湘娥。
县斋秋夕
张咏（宋代）

才薄难胜任，空销懒惰情。
公堂群吏散，苔地秘蛩声。
隔岁乡书绝，新寒酒病生。
方今圣明代，不敢话辞荣。
渔父词二首
邓深（宋代）

西风淅淅飐菰蒲，独棹扁舟钓五湖。
买断水乡真乐处，月明云冷笛声孤。
望
韦骧（宋代）

木落望始远，阴沈其奈何。遥山云四闭，飞雪两相和。

天惨景愈短，楼高寒更多。凝然空引睇，鸿鹄不知过。
逢江易艺芳于赋芳洲
欧阳玄（元代）

杨柳垂垂拂钓矶，平沙雨过绿生衣。王孙斗草归来晚，扑漉鸳鸯带水飞。
寄胡教授
岳珂（宋代）

西风送我溧阳溪，终日篷窗祇有诗。黄篾未妨床著笔，青緺不管鬓成丝。

雁随去讯劳君问，鸥忆同盟尚我随。想见归舟不多日，一樽牛渚访秋期。
独乐园七题·采药圃
司马光（宋代）

吾爱韩伯休，采药卖都市。
有心安可欺，所以价不二。
如何彼女子，已复知姓字。
惊逃入穷山，深畏名为累。
宣和五年二月初九日偶书呈如公妙空禅师
朱济道（宋代）

东州山水亦堪游，及至灵岩分外幽。
会有定师能指示，直须行到宝峰头。
白云寺
王商翁（宋代）

幽人何处住，古寺白云高。
问路不知远，到山方觉劳。
半窗看竹石，一枕听松涛。
我亦清幽者，煮茶读楚骚。
斗洞见梅花四首 其一
郭之奇（明代）

素质犹相迩，冰心莫我遐。颇疑春有脚，能使雪为花。

窈谷辞兵气，荒村作岁华。可怜香自扑，独令远人嗟。
寄彦博二首
李流谦（宋代）

闻道陈夫子，年来学更工。
几人曾着眼，圣处已收功。
老骥思长路，潜鲲待疾风。
何当问奇字，载酒过扬雄。
空山吟十咏有序 其六 莲花峰
王渐逵（明代）

濂洛孤标太华斋，是谁传向入闽西。先生独坐看无极，霁月光风共一溪。
解佩令
仇远（元代）

浅莎深苑，流萤暗度。问霜纨、藏在何处。一自西风，乱翦翦、枝头红露。怕因循、彩鸾尘蠹。

歌台香散，离宫烛暗，谩消凝、凌波微步。最怕黄昏，小楼外、零云残雨。把相思、共青镫诉。
庄辛论幸臣
佚名（先秦）

“臣闻鄙语曰：‘见兔而顾犬，未为晚也；亡羊而补牢，未为迟也。’臣闻昔汤、武以百里昌，桀、纣以天下亡。今楚国虽小，绝长续短，犹以数千里，岂特百里哉？

“王独不见夫蜻蛉乎？六足四翼，飞翔乎天地之间，俛啄蚊虻而食之，仰承甘露而饮之，自以为无患，与人无争也。不知夫五尺童子，方将调饴胶丝，加己乎四仞之上，而下为蝼蚁食也。

夫蜻蛉其小者也，黄雀因是以。俯噣白粒，仰栖茂树，鼓翅奋翼。自以为无患，与人无争也；不知夫公子王孙，左挟弹，右摄丸，将加己乎十仞之上，以其类为招。昼游乎茂树，夕调乎酸咸，倏忽之间，坠于公子之手。

“夫雀其小者也，黄鹄因是以。游于江海，淹乎大沼，府噣(鱼卷)鲤，仰啮陵衡，奋其六翮，而凌清风，飘摇乎高翔，自以为无患，与人无争也。不知夫射者，方将修其碆卢，治其矰缴，将加己乎百仞之上。被礛磻，引微缴，折清风而抎矣。故昼游乎江河，夕调乎鼎鼐。

“夫黄鹄其小者也，蔡灵侯之事因是以。南游乎高陂，北陵乎巫山，饮茹溪流，食湘波之鱼，左抱幼妾，右拥嬖女，与之驰骋乎高蔡之中，而不以国家为事。不知夫子发方受命乎宣王，系己以朱丝而见之也。

“蔡灵侯之事其小者也，君王之事因是以。左州侯，右夏侯，辇从鄢陵君与寿陵君，饭封禄之粟，而戴方府之金，与之驰骋乎云梦之中，而不以天下国家为事。不知夫穣侯方受命乎秦王，填黾塞之内，而投己乎黾塞之外。”
热河三十六景诗 其十三 南山积雪
玄烨（清代）

图画难成丘壑容，浓妆淡抹耐寒松。水心山骨依然在，不改冰霜积雪冬。
送梁瑾赴春闱
戴琏（明代）

江亭日落鹧鸪啼，酒尽沙头惜解携。离思不堪成去住，宦情无那易东西。

清秋野戍闻寒角，残月山城听晓鸡。明日思君还北望，暮云烟树晚凄凄。
寄邢逸人
郑常（唐代）

羡君无外事，日与世情违。地僻人难到，溪深鸟自飞。

儒衣荷叶老，野饭药苗肥。畴昔江湖意，而今忆共归。
寄郑司业直院右史
释元肇（宋代）

由来行所学，最是得时难。春草书带绿，东风御柳寒。

金炉烟喷晓，玉署漏声残。献纳丝纶样，流传盛代看。
巫山界岭
黄辉（明代）

野马荒前堠子开，天青独上客衣来。
美人若有相思梦，云雨何曾隔楚台。
战城南
卢照邻（唐代）

将军出紫塞，冒顿在乌贪。
笳喧雁门北，阵翼龙城南。
雕弓夜宛转，铁骑晓参驔。
应须驻白日，为待战方酣。
蓦山溪 登吴山吊伍子胥用秋岳乌江渡韵
龚鼎孳（清代）

银戈白马，跌宕人豪意。歌扇缕金裙，粉军容、江东绝技。

水犀甲士，不上采莲船，雄略烬，老臣殂，一剑西风泪。

吴箫楚墓，炼就冰霜器。郢树矗青天，违君父、岂同儿戏。

倒行鸣怨，七尺等浮云，生有为，死何难，溅血非谗忌。
题林氏药圃
熊禾（元代）

采药来，神山在何许。
忽闻瀛海头，居然一玄圃。
天风吹轻帆，至人展良晤。
圃中药千本，历历皆手树。
我生抱奇疢，岁久不得愈。
三年蓄艾心，有此一朝聚。
惠我方匕剂，翛然脱沈痼。
吾观此圃中，来游亦无数。
夫岂独我私，一一随听取。
同游二三友，牵连亦遭遇。
餐此霞屑余，腾身即飞翥。
人生各有累，那得免患苦。
至人略形骸，一视等胞与。
过之或忘情，我独刻肺腑。
世人持狭见，一膜便尔汝。
比邻立藩墙，边幅生龃龉。
老矣多阅人，知君用心处。
斯人匪斯今，意度一何溥。
我尝读西铭，一初混中处。
茫茫大化运，上下四方宇。
当作一圃观，何物不储貯。
岂但百草性，曾入农氏谱。
奇葩与异石，海陆细分部。
金膏丹空青，亦不惮远阻。
是中富台沼，飞泳供盼顾。
有时钓弋娱，遗坠拾鳞羽。
铺陈盛筵旦，咳唾好宾侣。
歌阑车马散，溲渤遗败鼓。
我知太医生，适用随细钜。
水火各燥湿，阴阳互寒暑。
刚汞或柔砂，炎硝或寒附。
峻或蓬稜攻，平或参术补。
生材天岂靳，所恨辨者瞽。
生人倘有济，我圃足供具。
玄枢掌握间，调齐有其所。
悠悠动我思，无怀大庭古。
八荒登春台，一气调律吕。
人人无鄙夭，物物不疵窳。
胡然降大厉，使我重悽楚。
薰蒸始一气，俄顷遍九土。
缅怀有生初，恫瘝入心膂。
恭惟生物心，孰不同父母。
我欲代一笺，飞上九天诉。
冥冥天阍深，重关列蛟虎。
至人对我言，天高不堪吁。
无宁苍苍求，我圃自有趣。
圃中别有圃，妙处子未睹。
中藏六六天，玄玄岂无主。
我尝偕子游，相与诘其故。
虽然只方雨，此妙谁赋予。
包括尽六合，剖析入毫缕。
一粒蕊珠中，太极有玄姥。
但得斯心存，充拓何可御。
至人岂易逢，再拜致我语。
授药不授方，药尽力已去。
似闻海上秘，久藏龙宫府。
君今得妙诀，授我勿我拒。
珍重千金传，为君广流布。
别君怀不忍，回首重凝竚。
千山莽愁人，沧波正烟雨。
剪烛话巴雨
林希逸（宋代）

不负西窗约，相逢剪烛花。惊心如一梦，对雨话三巴。

蜡烬愁频落，关云叹旧遮。昔曾留剑外，今却指天涯。

江远谈何剧，风摇影屡斜。从今须惜别，邀月醉流霞。
和张祐孤山寺诗
韩淲（宋代）

岚光涌翠岑，寺影照波心。风月明春晓，云霞起夕阴。

两山幽草合，中道绿杨深。谁与寻诗句，空怀处士林。
幽居
陆游（宋代）

旌节庭下葵，鼓吹池中蛙，坐令灌园公，忽作富贵家。
浮生均一灌，事过但兴嗟。
蚩蚩彼何人，欲摘空中花？墙隅蔬可挽，巷口酒可赊，疏嬾遂吾性，不卖东陵瓜。
从观察使者循行夷寨编列户版即事成诗
吴存楷（清代）

在昔西南夷，万里阻缴徼。犛牛山穹隆，金沙江缭绕。

氐羌区以山，邛巂实其隩。散或蛮触攻，聚则魑魅啸。

唐蒙黩武备，马卿谕文诰。首屈仍羁縻，尾大复攻剽。

斧画图苟完，瓯缺终见诮。我朝受命初，蕃服争自效。

板楯联新封，钩町除旧号。笮马归皂枥，蒟酱供瓦铫。

乃献赕献琛，亦舞羽舞翿。形方瘠土旷，骛利客民召。

燕忘巢幕危，蚁切慕膻好。襁负携妻孥，担簦罗臼灶。

占地辟畛畦，凿坏启堂奥。重译语渐通，吾市剂可约。

阡陌多华离，污莱半侵盗。强怒有力争，众閧无理闹。

短箭青竹弓，长刀赤皮鞘。列阵驱千人，具狱喧两造。

息壤背盟誓，边衅惧开导。是宜井疆画，毋使客籍冒。

抚夷责桢臣，编版息群噪。纷纷亥市集，一一丁男报。

卖价规奇零，租税酌丰耗。算匪元封僧，民异太原料。

毳幕开前庭，椎髻迎左纛。威之蒲鞭县，来者乘韦犒。

义警边氓愚，令戢土官暴。夏畦敢惮劳，春雨咸沐膏。

辁材艰觅食，俭府容寄傲。志惭定远壮，年逊终军少。

裤褶裁毡裘，行縢缚锦袎。猛鼓渡沪楫，催发逾岭轿。

晨起霜锋锋，宵征月魄耀。砭肌入风洞，没胫穿雪窖。

但看排穹庐，聊与息旌旄。寸田履亩分，尺籍剪镫校。

直似穷要荒，讵止快游眺。爨女及獠奴，桶裙而花帽。

铜镮试宽窄，毛褐历寒袄。生熟支久殊，黑白种惟肖。

猿扳碉房登，牛饮芦酒釂。铁褐罫有文，糌粑米杂糙。

跣足踏山走，裂齿向人笑。但闻钩辀声，不凿混沌窍。

兼旬伴我惯，数语为尔告。圣王今御宇，遐陬尽服教。

德裕镇西蜀，韦皋奠南诏。驯皆似犬羊，劣弗为虎豹。

矧伊族凋攰，待恃峰峻峭。爝火如炫明，死灰将复溺。

心宜凛畏怀，力可任徵调。网获罢秋狝，刀耕急冬烧。

歌树梨一曲，备柳营七校。耳目留睢盱，孙子安啄抱。

挥帚列砦间，锲字繁木摽。庶几安土著，长得戴天焘。

淳俗期上臻，浮踪傥重到。作诗宣皇风，健笔特排奡。
无闷（雪意）
王沂孙（宋代）

阴积龙荒，寒度雁门，西北高楼独倚。怅短景无多，乱山如此。欲唤飞琼起舞，怕搅碎、纷纷银河水。冻云一片，藏花护玉，未教轻坠。

清致。悄无似。有照水一枝，已搀春意。误几度凭栏，莫愁凝睇。应是梨花梦好，未肯放、东风来人世。待翠管、吹破苍茫，看取玉壶天地。
减字木兰花（赠摘阮者）
赵彦端（宋代）

四弦续续。山水依然关塞足。天上新声。谪堕人间得自名。

清歌宛转。弹向指间依旧见。满眼春风。不觉黄梅细雨中。
和赵南塘离支五绝
刘克庄（宋代）

却贡无因送上天，漫山如锦但堪怜。
罗浮所产真奴隶，只为曾逢玉局仙。
赠谭晴畬
冯钺（清代）

不作人间汗漫游，归来且自系虚舟。一林萧叶云生肘，四壁残虚屋打头。

铁笛凄霜山榻冷，草衣飘雪石田秋。贫家剩有知交在，樽酒鸡鱼话未休。
梦中送僧觉而忘第三联戏足之
陈与义（宋代）

两鸿同一天，羽翼不相及。
偶然一识面，别意已超忽。
去程秋光好，万里无断绝。
虽无仁人言，赠子以明月。
盩厔喜太微至作
康海（明代）

此日复何日，眷言会君子。方拟跃马寻，忽焉具来止。

来止将何跃，握手论文史。春城沽酒佳，斟酌一何喜。

普缘古仙游，山水嘉无比。若赋南山篇，请君自兹始。
王母祝语·万年枝诗
王义山（宋代）

百子池边种最奇，无人识是万年枝。
细花密叶青青子，常得披香雨露滋。
东风向晚薰风早，禁路飞花沾寿草。
年年圣主寿慈闱，先献此花名字好。
偈颂八十七首
释慧开（宋代）

赞叹无门，也是这个。
骂詈无门，也是这个。
文彩未彰谁辨得，却烦首座通消息。
再去温州蔡枳篱同年以诗赠行依韵答之已巳十一月初一日也
赵之谦（清代）

贪夫宜徇财，烈士悔徇名。求财与市名，溪壑瘉不盈。

身存则蠖屈，言大为鲵鲸。先难后无获，岂为求非诚。

通辞既款款，卜兆见庚庚。自古有穷途，偏续阮步兵。

吞声求海曲，忍发惊人鸣。既来悔不去，将去悔此行。

我足不自裹，何当怨榛荆。乞米得握粟，施者等坻京。

非敢谢嗟来，幸不系死生。蔡子我同岁，长我为我兄。

喜我远方来，怜我侬且伧。赠我五百字，囊以诗为倾。

纂组审周密，揩击动噌訇。离人感吹笛，隅坐逢弹筝。

我今别子去，石田尚可耕。但恐荒所业，中夜犹怦怦。

饱暖失长策，咿唔留短檠。死豹终爱皮，过雁自有声。

戴天见北极，御风及东瀛。所苦不能饮，独醒非解酲。

偏同醉梦中，出话违世情。媚骨天靳我，嗫嚅事屏当。

虫鸟记翰螒，草{草草}识蓱苹。无能谈性道，操术难变更。

皂白何愦愦，眯色非使盲。轻重焉可欺，执权折厥衡。

生曾历灾难，分不当公卿。命蹇畴与造，人老成非精。

矜此七品官，远过万里程。为郎坐无资，废弃事易明。

方枘入圆凿，一纵交数横。为庸不受直，谓我心难平。

朔风扰客眠，触物徒鏦铮。焦卷忽得雨，岂有桑羊烹。

愆期负良媒，长愧蚩蚩氓。不尖逊古弼，所短殊晏婴。

俯仰道已拙，兀奡身终轻。临歧重太息，此愿将无成。

负气绝俗累，述穷学官清。一游误雁荡，三过别鹿城。

问子大荆道，惶恐与丁令。新潮浃水长，自与人送迎。

厌作海上沤，愿为幽谷莺，感子赠我言，我歌与子赓。

各有文字累，往复劳仆伻。未信五恨彭，且受三乐荣。

为贫固非病，筮困德在亨。明年傥相见，同餐秋菊英。
登科 其二
韦骧（宋代）

青云意气已参差，白发精神祇自嗤。喜汝登科年尚少，好摅事业趁明时。
九日入道园山谒先君墓焚遗集志感
欧大任（明代）

悽怆感霜露，东阡泪满裾。眠牛看迤逦，下马觉萧疏。

菊荐精禋上，蒲编手泽馀。昌言嗟董袭，封禅待相如。

墓有中郎笔，山藏太史书。诗庭虚旧位，玄冢望精庐。

终愧泷冈表，空趋万石闾。平生风木恨，攀恋似皋鱼。
题王逸竹溪钓艇图二绝
王灼（宋代）

断岸竹如云，翠色落寒濑。
艇子何处归，应转烟林外。
采桑子
晏几道（宋代）

白莲池上当时月，今夜重圆。曲水兰船。忆伴飞琼看月眠。

黄花绿酒分携后，泪湿吟笺。旧事年年。时节南湖又采莲。
芗林五十咏 其二十五 鹅篆滩
杨万里（宋代）

不博右军字，且留房相池。新雏黄似酒，把酒看群嬉。
句
庞季子（唐代）

冥云生易满，秋草长难高。
题庾楼
张栻（宋代）

南瞻庐阜北淮山，下有长江万顷寒。
往事无边随去浪，西风有客傍阑干。
古书
戴亨（清代）

数行读不到，岂是眼前书。痛惜生民后，穷搜天地初。

精华陶睿智，糟粕饷迂疏。莫以韦编敝，芸窗饱蠹鱼。
和道长孙吉夫饯饮三首 其三
钟渤（明代）

青骐按东南，倾盖即如故。山城久倾圮，筹画真时措。

愧我庸驽才，乃荷伯乐顾。行矣两无言，元气须调护。
雨花台
罗必元（宋代）

萧帝倾心向佛家，谩言天女坠天花。
芦僧一叶横江去，回首梁园日脚斜。
和叔崇橘花韵二首
王柏（宋代）

厥包锡贡三千春，为花著句曾无人。
颗颗珠玑香万斛，薰蒸天地句风苹。
充实先生诗兴发，韵严不数阳春雪。
龙蛇一纸开天荒，琅然吟破夜光月。
炯炯后皇嘉树中，精白任道言非空。
秉心高洁寄清赏，世人只解歌春红。
秋晚野望
徐宗达（清代）

霁色媚野景，秋气清以肃。小池泛菱叶，茆檐覆疏菊。

遥山一点青，涓净若新沐。农家刈稻黍，场圃方事筑。

夕阳下柴门，牧人带归犊。淡烟何霏微，溟溟起水澳。

日暮急清砧，客游感孤独。
县丞吕若谷置酒巽亭 其二
赵鼎（宋代）

荒烟蔓草接平林，景物萧萧秋意深。水阔山长人去远，云闲天淡鸟飞沉。

宫前离黍他年恨，关外西风别夜心。莫倚栏干重留客，子山从此费悲吟。
骠国乐－欲王化之先迩后远也（贞元十七年来献之）
白居易（唐代）

骠国乐，骠国乐，出自大海西南角。雍羌之子舒难陀，

来献南音奉正朔。德宗立仗御紫庭，黈纩不塞为尔听。

玉螺一吹椎髻耸，铜鼓一击文身踊。珠缨炫转星宿摇，

花鬘斗薮龙蛇动。曲终王子启圣人，臣父愿为唐外臣。

左右欢呼何翕习，至尊德广之所及。须臾百辟诣阁门，

俯伏拜表贺至尊。伏见骠人献新乐，请书国史传子孙。

时有击壤老农父，暗测君心闲独语。闻君政化甚圣明，

欲感人心致太平。感人在近不在远，太平由实非由声。

观身理国国可济，君如心兮民如体。体生疾苦心憯凄，

民得和平君恺悌。贞元之民若未安，骠乐虽闻君不叹。

贞元之民苟无病，骠乐不来君亦圣。骠乐骠乐徒喧喧，

不如闻此刍荛言。
寿崔帅卿七绝
洪咨夔（宋代）

岭右山川间出贤，开元宰相最居先。
中间不数余安道，恰到于今五百年。
余作进和尚舍利赞迁善见而有诗次韵
释德洪（宋代）

进公事业颇拔俗，欲凭妙语招遗魂。文章种性欠疏理，焦芽故态何足论。

心知高人笑谀墓，抱羞无地容逃奔。佳章忽来生喜气，风轮载我登昆崙。

徐观笔力作波险，正与醉素争弟昆。山高水深世听莹，爱子赏音知道门。
王太师挽词 其二
文彦博（宋代）

去春解组遂西征，曾辱都门出饯行。席上诗成光退迹，樽中酒满叙离情。

经年方叹音容隔，此日俄惊柱石倾。羸老不能亲引绋，临风洒泪湿襟缨。
颂十玄谈 其三 一色
释印肃（宋代）

鹭鹚立雪非同色，镜里色空谁间隔。不是青黄黑白红，上下东西及南北。
洛阳春
白居易（唐代）

洛阳陌上春长在，惜别今来二十年。

唯觅少年心不得，其馀万事尽依然。
舟下建溪
方惟深（宋代）

客航收浦月黄昏，野店无灯欲闭门。
倒出岸沙枫半死，系舟犹有去年痕。
经北邙山
孙继皋（明代）

朝望北邙山，暮行北邙道。山空不见人，原上多青草。

忆昔当年不葬时，衣冠车马纷纭随。珠襦玉匣哀不足，歌声薤露何其悲。

一朝京洛风尘改，转眼豪华不相待。冢畔狐狸昼稳眠，隧前羊虎亦安在。

凄凉往事事已休，生怜万古一荒丘。青春不随绿树歇，白日空照黄河流。

人生有生会有死，死生聚散亦常尔。况彼勋名与富贵，直视浮云等流水。

吁嗟乎，吁嗟乎，王侯将相无代无，胡不试看北山隅。
寄朱学士沧起先生
李因笃（清代）

宗邦怀旧德，蟋蟀久悠然。一老祝融裔，千春姑射仙。

人才推正始，物望待承边。试问甘蔬食，禅栖四十年。
焚衣街
杨修（唐代）

短头金缕又珠胎，烟绪香云昼不开。
御路傍人皆欢息，逡巡红焰作青灰。
题法云禅院僧
王建（唐代）

不剃头多日，禅来白发长。合村迎住寺，同学乞修房。

觉少持经力，忧无养病粮。上山犹得在，自解衲衣裳。
纪事八阕 更漏子 其八 篝灯哭母
熊琏（清代）

恸劬劳，思疾苦。往事何堪细数。机绝响，梦难真。萱花不复春。

壁风凄，窗月冷。总是伤心光景。魂寂寂，夜苕苕。孤檠带泪挑。
颂古九十八首 其七十五
释印肃（宋代）

探宗勘辨要当人，劫火燄中摝眼睛。渐源顿入洪波里，直至如今不见形。
送子仁侄南归而首
杨万里（宋代）

酒为吾人绿，花知九日黄。
风灯秋焰冷，霜雁夜声忙。
爱子文无对，嗟予老更狂。
相分即相见，不待半年强。
清平乐（熟水）
杨无咎（宋代）

开心暖胃。最爱门冬水。欲识味中犹有味。记取东坡诗意。

笑看中笋双传。还思此老亲煎。归去北窗高卧，清风不用论钱。
送陈待制自富沙移守京口
曾丰（宋代）

殿上旧开医国口，闽中新出活人手。
亘野桑麻水旱余，连村烟火兵戈后。
饥得以食寒得衣，召为之父杜为母。
公为民赋闵雨诗，民为公立遗爱碑。
古人祈天翦爪尔，今守祷佛燃臂谁。
充其不忍寝以大，德之难忘特其微。
东闽人怪去何遽，南徐人怪来何暮。
油然无心出岫云，去来迟速随所寓。
汉相无人不曰归，韦贤未老何时去。
耕钓境
叶茵（宋代）

一犁足春雨，一丝摇晴风。
乐此至乐地，其惟蓑笠翁。
九日诸暨道中示兴之
喻良能（宋代）

客里逢重九，萧萧落叶风。
略无花对菊，但有鬓如蓬。
蕉卷新收绿，枫旗半展红。
登临语宗武，剩喜一樽同。
读汉史
姜特立（宋代）

万石躬行不读书，公孙张禹号名儒。
诗书何罪工发冢，自是诸生爱颔珠。
游洞霄 其二
赵汝唫（宋代）

九锁扃仙窟，栖真隔茂林。地灵泉石秘，岩古薜萝侵。

屐践东山胜，樽倾北海深。主人娱客兴，唤起玉龙吟。
溪上避暑
陆游（宋代）

短发飕飕彻顶凉，悠哉随处据胡床。
但怜鹊影翻残月，不恨蝉声送夕阳。
门巷阴阴桐叶暗，汀洲漠漠藕花香。
寓形宇内终烦促，安得骑鲸下大荒？
秋怀
滕倪（唐代）

袅袅芙蓉枝，灼灼当秋好。严霜一以冽，日夜色枯槁。

讵惟华叶衰，柯条不自保。斩刈同束薪，秋江迹如扫。

时事多推移，江流去浩浩。
醉清湖上三日存叟独不在坐即席有怀
文天祥（宋代）

石鼎吟方透，瑶觞醉未阑。
疏林花密缀，旧垒燕新安。
春半湖山好，夜深江海寒。
王孙隔芳草，初月正相看。
游秦岩
陈与义（宋代）

秦岩昧旧闻，胜会非复常。
异哉五里秘，发此一日狂。
篝灯破大阴，拄杖入仙乡。
散途杨梅实，承磴菡萏房。
石液白瑶堕，泉气青霓翔。
度危心欲动，逢衍兴未央。
眩人黝谷深，覆我翠极长。
降登穷田垅，开阖到鞠场。
龙遮侧岸路，猫护高廪藏。
力士倒履空，应真俨成行。
碾缺神所吝，帐空仙莫量。
水鸣泬寥内，柱立森罗傍。
语闻受远响，力极生微阳。
梦中出小窦，立处忽大荒。
尘缘信深重，仙事岂渺茫。
灵武唐业开，湘滨耀文章。
望夷秦政坏，岭底畏祸殃。
隐显非士意，安危存国纲。
且复置此事，更将适何方。
赋诗意未惬，吾欲栖僧廊。
秋声
曾巩（宋代）

乔柯与长谷，秀色故未浼。
秋风来吹之，声如振江海。
怒号无晨来，唱和若有待。
翏翏遍坳洼洼，岂独缘崔嵬。
百川亦相投，取闹不知悔。
竹篱更謞然，吕律焉足采。
蜩螀岂知微，切切如怨憝。
惟人亦吟哦，沸若烹鼎鼎。
八荒同一鸣，静里安得在。
独有虚室翁，恬然故无改。
栖霞寺
王随（宋代）

翠巘耸层云，珍祠古迹存。
获登千佛岭，仰荷九天恩。
塔影凌虚阁，钟声度远村。
僧言前太守，罕有到松门。
慧川园诗 其二
顾建元（清代）

入世五十年，中心车轮转。夜梦昼所思，晨兴苦讹舛。

至此一屏除，松风泠然善。稚子学烹茶，庭鸟忽惊散。

我欲嗔稚子，复念戒烦懑。万物自去来，如人有修短。

忘言隐几卧，闲云任舒卷。
送龙岩林主学
刘克庄（宋代）

官冷君行勿鄙夷，儒风未有盛斯时。
进青衿子陈新义，为紫阳公广旧规。
然否听人来议政，尊严无士敢嘲师。
虀盐堪饱芹堪采，况值文翁适拥麾。
送通政胡君入闽
徐渭（明代）

访旧暂为闽海客，归涂兼得武夷游。不堪暮雨张筵别，况值春花带叶抽。

山障入云迷去骑，溪涛作雪泻行舟。幕中无事同君饮，好向尊前借箸筹。
归自临川途中感物遇事得八绝句寄秀美 其六
欧阳澈（宋代）

挑尽寒灯夜欲分，襟怀岑寂向谁论。香残读彻閒攲枕，髣髴音容入梦魂。
古风 其一
赵国麟（清代）

亭亭雪里松，拂拂风中柳。皎月未沈楼，红日已盈牖。

闺中感岁华，纨素不离手。不能嫁衣女，愿为织机妇。

岂不苦力作，贱妾意所守。
眼儿媚（效易安体）
侯置（宋代）

花信风高雨又收。风雨互迟留。无端燕子，怯寒归晚，闲损帘钩。

弹棋打马心都懒，撺掇上春愁。推书就枕，凫烟淡淡，蝶梦悠悠。
赠元具茨二首 其二
周紫芝（宋代）

名在金华季孟间，人传佳句落人寰。异时文采今何在，扫地风人唤欲还。

剩馥见分虽有意，小巫自顾独何颜。源明不恨生衰俗，尚喜人中识鲁山。
逸民吟 其一
潘尼（魏晋）

我顾傲世自遗。舒志六合。由巢是追。沐浴池洪迅羽衣。

陟彼名山。采此芝薇。朝云叆叇。行露未晞。游鱼群戏。翔鸟双飞。

逍遥博观。日晏忘归。嗟哉世士。从我者谁。
小憩许由亭
程珌（宋代）

历数河南去，乾坤一草亭。
一亭犹是累，千古尽浮萍。
忆昔
陆游（宋代）

忆昔梁州夜枕戈，东归如此壮心何！蹉跎已失邯郸步，悲壮空心敕勒歌。
今日扁舟钓烟水，当时重铠渡冰河。
自怜一觉寒窗梦，尚想浯溪石可磨。
和克温春夜独坐
傅圭（明代）

中天斗柄又回东，积雪俄看化玉虹。茶忆荆溪分雀舌，酒沽燕市当郫筒。

虚堂坐久寒生白，蜡炬花残夜剪红。细读君诗何所似，春云蔼蔼散晴空。
景祐飨先农五首
佚名（隋代）

农祥晨正，平秩东作。
倬彼大田，庤乃钱镈。
酒醴盈尊，金璆合乐。
期兹万年，充于六幕。
妙觉晚吟呈席上诸公
范纯仁（宋代）

半生奔走困尘埃，晚得优游掌旧台。庭柏岁寒青独在，林乌朝夕倦重来。

閒沾薄禄诚多愧，老向清朝信不才。唯喜洛城俦侣盛，从容相遇即衔杯。
次韵君庸寓慈云寺待韶惠钱不至
黄庭坚（宋代）

主簿看梅落雪中，闺人应赋首飞蓬。
问安儿女音书少，破笑壶觞梦寐同。
马祖峰前青未了，郁孤台下水如空。
江山信美思归去，听我劳歌亦欲东。
春雨
窦群（唐代）

昨日偷闲看花了，今朝多雨奈人何。

人间尽似逢花雨，莫爱芳菲湿绮罗。
又次韵答
韩琦（宋代）

故人怜旧政，褒惜一何深。营葺推勤治，优闲称道心。

池台资胜事，风月入高吟。酒户虽难角，诗盟已屡寻。

词豪甘自屈，气锐敢轻侵。奇变云霞烂，冥搜海岳阴。

暄和生嶰律，淡泊寄陶琴。但愧衰聋耳，安能别大音。
寄毫州秦伯镇兵部
邵雍（宋代）

虽贫无害日高眠，人不堪忧我自便。
锻练物情时得意，新诗还有百来篇。
万松道中望南太白
谢翱（宋代）

笋舆行万山，中有十里亭。老树祇一色，野公逾百龄。

柴关当太白，药气近樵青。罔草粘枯翼，巢枝落退翎。

期探幽谷水，共斸松根苓。艾纳下天雨，尘风吹冥冥。
次韵聂茂宣见贻就柬陆伯渊
郯韶（元代）

扬雄宅里曾相识，甫里祠前会面时。
白日过门应问字，青春别面只围棋。
隔溪水涨桃花屋，深巷鸡鸣桑树枝。
甚欲相从二三子，篝灯细雨共谈诗。
亦爱堂
童宗说（宋代）

吾家小院千里驹，眉宇照人自秀整。平生尚友康山陶，拔俗翩翩有高骋。
客中感怀
王蒙（元代）

十年踪迹厌红尘，功业无成白发新。
梦里不知身是客，觉来惟有影相亲。
夕阳衰草梁园暮，细雨閒花沁水春。
马足经行今几度，溪山应笑未归人。
桃源图诗
程敏政（明代）

冬青之木郁葱葱，日落水流西复东。

岁岁年年人不同，桃花依旧笑春风。

百年废兴增叹嘅，落红万点愁如海。

今年花胜去年红，明年花开复谁在。

可惜落花君莫扫，孤芳转盼同衰草。

对此如何不泪垂，十年花送佳人老。

志士幽人莫怨嗟，看到子孙能几家。

寸根千里不易到，留种河阳一县花。
送僧
释重顯（宋代）

千峰雨雪时，别我情何极。
不知天地间，更有谁相识。
题满公所作月林散清影
王灼（宋代）

暝色兼荒远，初分浦淑烟。
应知汉江佩，月竹斗娟娟。
思古堂
陈世卿（宋代）

思古堂前酒一樽，共谈时事出孤村。
临期上马无他嘱，多买诗书教子孙。
少年游
蒋捷（宋代）

梨边风紧雪难晴。千点照溪明。吹絮窗低，唾茸窗小，人隔翠阴行。

而今白鸟横飞处，烟树渺乡城。两袖春寒，一襟春恨，斜日淡无情。
寄张应和运副二首
邓肃（宋代）

土屋茅茨山万重，阴云不解雨濛濛。
桃源目断知何处，身在杜陵诗句中。
童丱须知 其四
史浩（宋代）

人君风化匪虚文，举动常令天下闻。唐帝宫中三浣濯，未如晋武雉裘焚。
吊程贡元
许月卿（宋代）

洒泪陈情表，何心贡泽宫。
波平看跃鲤，浪急不成龙。
花诰荣孀母，蓝袍付画工。
无人俦孝友，烟树惨新封。
七夕（一本有寄怀二字）
窦常（唐代）

露盘花水望三星，仿佛虚无为降灵。

斜汉没时人不寐，几条蛛网下风庭。
将别普济二首
张耒（宋代）

孤城淮北晚钟残，落日桥边送客鞍。
物外楼台秋更豁，山深松竹晚多寒。
窗风细细侵衣冷，檐雨萧萧到夜阑。
佳境欲留嗟不可，尘埃踪迹但悲叹。
林下五吟
邵雍（宋代）

老年躯体素温存，安乐窝中别有春。
万事去心闲偃仰，四支由我任舒伸。
庭花盛处凉铺簟，檐雪飞时软布裀。
谁道山翁拙於用，也能康济自家身。
迟陈冰壑
朱克生（清代）

非关长忆汝，舍汝欲谁亲？天地馀残腊，江湖剩几人。

一杯驱岁月，斗室傲冬春。自有千年在，何须叹苦辛。
用前韵 其二
蔡戡（宋代）

江梅欺压任横斜，愁杀西湖处士家。赖有冻醪供熟醉，断无杰句写芳华。

玉楼不夜家家月，琼树先春处处花。想见寒江最奇绝，扁舟蓑笠钓云沙。
题海陵徐神翁墓
刘克庄（宋代）

忽被黄符迫下山，许携苕帚面天颜。
早知锦缆盛宫女，因舍红巾问阿环。
空有蚋蝇侵玉骨，断无龙虎守金丹。
秋坟翁仲相酬答，日落僧归家闭关。
谢赵昌父投赠诗卷
喻良能（宋代）

赵子有新作，鼎珍初出庖。
端能工竞病，宁复费推敲。
白战应难敌，清臞亦任嘲。
风流前辈尽，试合续弦胶。
简瑄上人借楞严经
裘万顷（宋代）

石室云山镇日扃，午鸡啼处睡初醒。
案头上有炉熏在，试读楞严一卷经。
别离 其二
吕南公（宋代）

死别离，未如生别苦。绸缪恩意无穷处，忽作乖违成陌路。

非缘官诛与私劫，忍令弃置随童妾。夷齐不可人人学，争得腹空无悚慑。

生别苦，此苦无尽期，百年泉下亦衔悲。娶归养儿畏不早，何知此日难相保。
还桑泽卿兰亭考二首
叶时（宋代）

自从茧绝殉昭陵，定武流传胜得名。
总辑旧闻为博议，即今真赝不难凭。
点绛唇 其九 妙香檐卜
王十朋（宋代）

毗舍遥遥，异香一炷驰名久。妙香稀有。鼻观深参透。

问讯东来，知□谁先后。称仙友。十花为偶。近有江西守。
皇后阁春帖子
许应龙（宋代）

一气转洪钧，阳和触处新。
上林春更早，草木已精神。
湖村月夕
陆游（宋代）

金尊翠杓犹能醉，狐帽貂裘不怕寒。
安得骅骝三万疋，月中鼓吹渡桑乾。
辛未五十悲吟
杭澄（清代）

十载伤心泪，何曾一日乾。老深无后痛，贫觉立孤难。

寂寂墓门草，深深眢井栏。此身原已死，休作未亡看。
感皇恩
贺铸（宋代）

歌笑见馀妍，情生眄睐。拥髻扬蛾黛。多态。小花深院，漏促离襟将解。

恼人红蜡泪。啼相对。

芳草唤愁，愁来难奈。兰叶犹堪向谁采。小楼妆晚，应念斑骓何在。

碧云长有待。斜阳外。
赠小儿科胡医士
邓林（宋代）

种杏年来已作林，知君利济及人深。婴孩疾痛未能语，父母爱怜空有心。

大德两仪生万物，神丹一匕直千金。旅途相遇无由报，谩把新诗满卷吟。
送韩平兼寄郭微
刘昚虚（唐代）

上客夜相过，小童能酤酒。即为临水处，正值归雁后。

前路望乡山，近家见门柳。到时春未暮，风景自应有。

余忆东州人，经年别来久。殷勤为传语，日夕念携手。

兼问前寄书，书中复达否。
题越台
张洎（宋代）

我爱真人居，高台倚寥泬。
洞天开两扉，邈尔与世绝。
缥缈乘鸾开，华颜映绿发。
举手拂烟虹，吹笙弄松月。
森罗窥万象，境异趣亦别。
何必服金丹，飞身向蓬阙。
三月三日沈明府招饮岱宗庙
邱晋成（清代）

罂粟花如锦，西郊古刹幽。良辰逢上巳，贤尹乐春游。

神鬼虚堂肃，丹青破壁留。夕阳下高柳，痛饮未能休。
荷叶杯·五月南塘水满
毛奇龄（清代）

五月南塘水满，吹断，鲤鱼风。小娘停棹濯纤指，水底，见花红。
自崇仁趋新淦凡四夕乃至一寓道观三止僧舍
孙觌（宋代）

云表朝飞屐，松蹊晚驻鞍。破扉联白板，槁项系黄冠。

径雨喧风箨，汀沙立露翰。小窗床坐好，对此百忧宽。
捣练子·烟袅袅
朱彝尊（清代）

烟袅袅，雨绵绵，花外东风冷杜鹃。
独上小楼人不见，断肠春色又今年。
过大浪滩
郑克己（宋代）

急浪吹飞雪，鸣篙破晓滩。异乡人易老，行路古来难。

玉露晨初湿，天河夜不乾。飘流双鬓白，未有一枝安。
凤栖梧 自题“梧馆吟秋图”
翁瑞恩（清代）

泠泠何处秋声起。欲问秋声，只在桐阴里。风定芙蓉香十里。

烹茶唤起娇嫞婢。

把卷论文人有几。还是芭蕉，解得侬心意。不合读书明眼底。

添将多少愁滋味。
元孝六十又一生日赋以为寿 其六
屈大均（明代）

出处一浮云，穷通祗共君。无忧惟作述，有道即功勋。

竹影龙公合，松阴鹤子分。缠绵敦世好，彼此挹灵芬。
柳梢青·锦样江山
张煌言（明代）

锦样江山，何人坏了，雨瘴烟峦。故苑莺花，旧家燕子，一例阑珊。
此身付与天顽。休更问、秦关汉关。白发镜中，青萍匣里，和泪相看。
洪善庆兴祖偕访升上人即景次韵
顾禧（宋代）

地僻僧栖隐，茆庵曲迳通。
云浮秋水白，霞夺蓼花红。
野鸟当窗下，疏烟入画中。
采菱人未散，归棹且从容。
次施子韵
刘子翚（宋代）

之子才非碌碌流，一官将母海滨游。
妙齿意气看长剑，久客风霜叹敝裘。
完璧有怀空慕兰，著鞭它日定先刘。
岫窗故隐今何在，草棘连云淮楚秋。
歌风台
叶向高（明代）

泗水亭边御辇过，只今人说汉山河。
风云独护兴王地，父老争传击筑歌。
酒散夕阳宫树冷，台临春岸野花多。
最怜楚舞情愁绝，遗恨千秋尚不磨。
雪寒探梅
范成大（宋代）

酸风如箭莫凭阑，冻合横枝雪未乾。
吴下得春元自晚，那堪天与十分寒。
咏史
陈普（宋代）

韩愈南投瘴海波，元和天子老中讹。檀檐金墄犹堪笑，愿作重来赴火蛾。
依光堂
董嗣杲（宋代）

尘凝黼座忆垂衣，今日湖波锦四围。
灵毓紫芝三秀远，光开绿玉片金辉。
松窗自掩空莲社，石榻相朝卧柳枝。
半卷珠帘看落景，鼓箫长送画船归。
题崇安驿
黄公度（宋代）

睡美生憎晓色催，丹心自愧未能灰。
尘埃汨汨岁将暮，霜雾蒙蒙昼不开。
身外百端俱长物，时危万事入羁怀。
君恩早晚粗酬了，粝饭敝裘归去来。
偈七首 其三
释守端（宋代）

泥佛不度水，木佛不度火。金佛不度炉，真佛内里坐。
偈颂一百二十三首
释祖钦（宋代）

乳燕飞华屋，梅子正香熟。
连核和皮，一咬百杂碎，
元来祖意教意。雪瀑挂层崖，
月狖啼寒木。
菊
韩琦（宋代）

万卉趁枯死，香金斗晚葩。甘名应得露，野色岂如家。

俗态惜迟暮，芳情谁怨嗟。重阳樽酒伴，不见牡丹花。
二花
薛绍彭（宋代）

鲜鲜中园菊，粲粲篱东畔。
的的秋水莲，袅袅西风岸。
迢迢白衣人，皓皓涉江腕。
重阳尊酒亲，雾夕容光烂。
物生各有宜，不计年华晏。
过灵石淮阴侯祠
杨巍（明代）

一庙荒如此，曾登上将坛。功高能盖世，名重不辞官。

魍魉夜岩啸，薜萝秋径寒。全身兼报主，惆怅古来难。
送元驭阁老二十里桥同前例得一绝句
王世贞（明代）

欲作男儿别，将情强折磨。更堪天上泪，翻比世间多。
吕大监饷鮆鱼十尾
梅尧臣（宋代）

日暖杨花四散开，江边鮆鱼无数来。
伊鲂洛鲤不堪忆，丙穴漾数何可咍。
贺监休思镜湖去，应知李白跨鲸回。
送平陆知县尹象先
宋祁（宋代）

之子被尉荐，走马赴关西。西人待贤相，抚育庶有宜。

羌膻污右待，秦陇含创痍。健将贪屯聚，砦栅犹鳞差。

四年结不解，粮饷先自疲。兵分势已弱，贼入纵横驰。

营阵讫不立，安得张吾师。比来守禦计，尚复纷相訾。

子今位苦下，何由能奋奇。悉力字羸瘼，姑守簿书期。